Un tânăr de 25 de ani a fost reţinut de polițiștii din Bucureşti, după ce a agresat o femeie pe o stradă din Sectorul 2. A atacat-o din senin, lovind-o peste picioare, ceea ce a făcut ca victima să se dezechilibreze şi să cadă. Femeia a ajuns la spital, Poliţia fiind sesizată de către unitatea medicală, iar bărbatul a fost arestat pentru 30 de zile.
Într-o intervenție la Antena 3 CNN, tânăra agresată a explicat că nu îl cunoștea pe agresor și acesta nici nu i-ar fi spus vreun cuvânt.
”Nu, nu mi-a zis nimic, nici înainte să mă lovească, nici după ce am căzut la pământ”, a spus tânăra.
Ea susține că orice ar fi făcut, nu se putea apăra. ”Nici dacă aș fi avut un spray cu piper nu mă ajuta. M-a lovit din spate”, a explicat tânăra.
De asemenea, ea a ținut să tragă și un semnal de alarmă. ”Dacă este vorba despre o persoană cu probleme, este cu atât mai grav. Azi sunt eu, mâine poate fi altcineva”.
Cum s-a petrecut tot incidentul
”La data de 21 mai 2024, poliţişti din cadrul Direcţiei Generale de Poliţie a Municipiului Bucureşti – Secţia 7 Poliţie au reţinut tânăr, în vârstă de 25 de ani, faţă de care sunt efectuate cercetări într-un dosar penal privind săvârşirea infracţiunii de lovire sau alte violenţe. În fapt, la data de 12 mai 2024, în jurul orei 00.30, Secţia 7 Poliţie a fost sesizată de către reprezentanţii unui spital, cu privire la faptul că, la unitatea de primiri urgenţe s-a prezentat o femeie care ar fi fost agresată fizic”, a transmis, miercuri,, Poliţia Capitalei.
Sursa citată a precizat că, în cursul serii de 11 mai, în jurul orei 21.00, în timp ce femeia în vârstă de 45 de ani se afla în dreptul unui imobil din Sectorul 2, un bărbat ar fi lovit-o cu piciorul în zona gambei drepte, fără ca cei doi să fi avut vreun conflict, ori să se fi cunoscut.
”De asemenea, în urma activităţilor specifice, a fost identificat şi, ulterior, depistat un tânăr, în vârstă de 25 ani, bănuit de comiterea faptei. La data de 21 mai 2024, bănuitul a fost condus la audieri, iar în baza probatoriului administrat, cel în cauză a fost reţinut pentru 24 de ore, urmând a fi prezentat magistraţilor cu propunere de arestare preventivă, pentru 30 de zile”, a transmis Poliţia
Incidentul a fost surprins de camerele de supraveghere din zonă şi arată violenţa atacului.
Cercetările sunt continuate de către poliţişti din cadrul Secţiei 7 Poliţie, sub supravegherea Parchetului de pe lângă Judecătoria Sectorului 2, sub aspectul săvârşirii infracţiunii de lovire sau alte violenţe.